Proposta għal DIRETTIVA TAL-KUNSILL li temenda d-Direttiva 2006/112/KE dwar is-sistema komuni ta' taxxa fuq il-valur miżjud fir-rigward ta' mekkaniżmu ta' reazzjoni rapida kontra l-frodi tal-VAT /* COM/2012/0428 final - 2012/0205 (CNS) */





MEMORANDUM TA’ SPJEGAZZJONI 1. KUNTEST TAL-PROPOSTA Fl-Istħarriġ Annwali dwar it-Tkabbir tal-2012[1] u fl-Anness IV tiegħu ("Il-politika ta' tassazzjoni fl-Istati Membri li tiffavorixxi t-tkabbir u koordinazzjoni aħjar tat-taxxa fl-UE"), il-Kummissjoni enfasizzat il-ħtieġa li żżid l-effiċjenza tal-VAT fil-kuntest tal-konsolidazzjoni fiskali. Kien ġie rrimarkat li t-titjib fil-ġbir tat-taxxa u aktar effiċjenza fl-indirizzar tal-evażjoni tat-taxxa, setgħu jikkontribwixxu għal żieda fid-dħul tal-gvern. L-iskemi ta' frodi tal-VAT jevolvu malajr u xi drabi l-Istati Membri jkollhom jiffaċċjaw sitwazzjonijiet fejn il-liġi tal-UE dwar il-VAT fis-seħħ ma tipprovdix bażi legali biex dawn ikunu jistgħu jieħdu l-azzjoni mixtieqa fil-ġlieda kontra dawn l-iskemi. Sa issa, dawn is-sitwazzjonijiet ġew indirizzati jew permezz ta' emenda tad-Direttiva tal-Kunsill 2006/112/KE tat-28 ta' Novembru 2006 dwar is-sistema komuni ta' taxxa fuq il-valur miżjud[2] (minn issa 'l quddiem "id-Direttiva dwar il-VAT") jew permezz ta' derogi individwali li ngħataw lill-Istati Membri fuq il-bażi tal-Artikolu 395 tad-Direttiva dwar il-VAT. Dan l-Artikolu bħalissa joffri lill-Istati Membri l-għażla li jiksbu deroga sabiex jiġġieldu kontra l-frodi (l-objettiv l-ieħor possibbli kopert minn dan l-Artikolu huwa s-semplifikazzjoni). Dan jirrikjedi proposta (pożittiva) min-naħa tal-Kummissjoni, proċess li, skont il-paragrafu 4 tal-Artikolu 395 tad-Direttiva dwar il-VAT, jista' jieħu sa 8 xhur biex iseħħ, u adozzjoni unanima mill-Kunsill, li tista' twassal għal aktar dewmien. Fiż-żewġ każijiet, il-proċess fin-natura tiegħu jieħu ż-żmien u huwa pedantiku filwaqt li l-fenomenu tal-frodi qed jiżviluppa malajr fuq livell internazzjonali, kif inhu l-każ pereżempju tal-frodi tat-tip karużell relatat mas-servizzi li jiġu pprovduti malajr ħafna lill-kummerċjant li jmiss (meta mqabbel mat-tip ta' frodi aktar tradizzjonali li jiffoka fuq il-prodotti). Għaldaqstant, il-proċess għall-għoti ta' derogi jew għall-emendar tad-Direttiva dwar il-VAT jista' jwassal għal telf finanzjarju konsiderevoli u rrimedjabbli. Eżempju reċenti huwa t-telf stmat ta' EUR 5 biljun, bejn Ġunju tal-2008 u Diċembru tal-2009, b'rabta mal-kummerċ tal-kwoti ta' emissjonijiet ta' gass b'effett ta' serra[3]. Għalhekk, hemm mnejn l-Istati Membri jitħajru jieħdu miżuri immedjati mingħajr ma jkun hemm bażi legali xierqa fil-leġiżlazzjoni tal-UE. Madankollu, din is-sitwazzjoni għadha mhijiex sodisfaċenti minħabba li dawn il-miżuri, anke meta dawn ikunu xierqa u proporzjonati b'rabta mas-sitwazzjoni tal-frodi, jistgħu jiġu kkontestati quddiem il-Qrati għar-raġuni li ma jkunx hemm bażi legali. It-tisħiħ ulterjuri tas-sistema tal-VAT fl-UE jikkostitwixxi wkoll wieħed mill-objettivi ewlenin stabbiliti fil-Komunikazzjoni dwar il-futur tal-VAT[4] ippreżentata fis-6 ta' Diċembru 2011, u l-proposta attwali ġiet indikata bħala azzjoni prijoritarja għall-kisba ta' dak l-objettiv. Għalhekk, l-iskop ta' din il-proposta huwa li tiġi prevista proċedura fid-Direttiva dwar il-VAT li, f'sitwazzjonijiet speċifiċi ħafna, tkun toffri bażi legali lill-Istati Membri biex jieħdu miżuri immedjati. Din il-proċedura se tissejjaħ il-Mekkaniżmu ta' Reazzjoni Rapida (minn issa 'l quddiem l-"MRR"). L-iskop tal-MRR mhuwiex li jissostitwixxi s-sistema ta' deroga attwali. Għaldaqstant, l-iskop tiegħu huwa limitat għal sitwazzjonijiet ta' frodi massivi u li jseħħu għall-għarrieda f'settur(i) speċifiku/speċifiċi ta' Stat Membru partikolari, li ma jkunux jistgħu jitwaqqfu permezz ta' mezzi tradizzjonali ta' kontroll u infurzar u li jkunu jwasslu għal telf irrimedjabbli. Billi dan il-mekkaniżmu l-ġdid ikun jista' jġib miegħu valur miżjud biss f'każ li d-deċiżjonijiet ikunu jistgħu jiġu adottati ħafna aktar malajr milli skont il-proċeduri attwali, qed jiġi propost li l-Kummissjoni tagħmel użu mis-setgħat ta' implimentazzjoni previsti fl-Artikolu 291 tat-Trattat dwar il-Funzjonament tal-Unjoni Ewropea, biex tiżgura l-implimentazzjoni korretta tad-Direttiva dwar il-VAT, u biex tipprevjeni telf baġitarju u ksur tal-prinċipji tat-tassazzjoni ġusta. Għall-adozzjoni tad-deċiżjonijiet ta' implimentazzjoni, li jawtorizzaw miżura derogatorja għal kontra l-frodi lill-Istat Membru kkonċernat li jagħmel it-talba, se jsir użu mill-proċedura ta' eżaminazzjoni, hekk kif ġie previst espliċitament fir-rigward tat-tassazzjoni fl-Artikolu 2, il-paragrafu 2, il-punt (b)(v) tar-Regolament (UE) Nru 182/2011 tal-Parlament Ewropew u tal-Kunsill tas-16 ta' Frar 2011 li jistabbilixxi r-regoli u l-prinċipji ġenerali dwar il-modalitajiet ta’ kontroll mill-Istati Membri tal-eżerċizzju mill-Kummissjoni tas-setgħat ta’ implimentazzjoni[5] (minn issa 'l quddiem ir-"Regolament dwar il-Komitoloġija"), li l-aspetti prattiċi u legali tagħha ġew stabbiliti fl-Artikolu 5 tar-Regolament imsemmi. B'rabta ma' dan l-Artikolu, il-Kummissjoni tkun tadotta immedjatament l-atti applikabbli fuq il-bażi ta' raġunijiet ta' urġenza debitament iġġustifikati, skont it-tifsira tal-Artikolu 8 tar-Regolament dwar il-Komitoloġija. Din hija l-aktar għażla mgħaġġla biex tiġi prevista bażi legali li tippermetti li miżura derogatorja tiġi applikata fi Stat Membru f'qasir żmien. Kif indikat qabel, dan jenfasizza l-karattru eċċezzjonali tal-MRR u jispjega l-kamp ta' applikazzjoni limitat tiegħu. B'deroga mill-perjodu ta' applikazzjoni standard ta' 6 xhur previst fl-Artikolu 8(2) tar-Regolament dwar il-Komitoloġija, qed jiġi propost li jiżdied il-perjodu ta' applikazzjoni ta' kwalunkwe awtorizzazzjoni mogħtija skont il-MRR għal massimu ta' sena. Dan ikun jippermetti lill-Istati Membri biex fl-istess ħin isegwu l-proċedura standard prevista fl-Artikolu 395 tad-Direttiva dwar il-VAT jew biex jimplimentaw miżuri għal kontra l-frodi li ma jirrikjedux deroga. F'konformità mal-Artikolu 8(3) tar-Regolament dwar il-Komitoloġija, l-att ikun irid jiġi ppreżentat lill-kumitat tal-Komitoloġija relevanti, jiġifieri l-Kumitat Permanenti dwar il-Kooperazzjoni Amministrattiva (SCAC), fi żmien 14-il jum minn meta jiġi adottat mill-Kummissjoni. L-Artikolu 3(5) tar-Regolament dwar il-Komitoloġija jipprevedi l-possibbiltà li, f'każijiet debitament iġġustifikati, tinkiseb l-opinjoni tal-kumitat permezz ta' proċedura bil-miktub u l-Kummissjoni beħsiebha tagħmel użu minn dik l-għażla bil-ħsieb li kemm jista' jkun, tħaffef il-proċedura. Hekk kif permess mit-tieni paragrafu tal-Artikolu 3(5) tar-Regolament dwar il-Komitoloġija, mhux se jkun possibbli li Stat Membru jtemm il-proċedura bil-miktub permezz ta' talba bil-għan li jsejjaħ laqgħa, minħabba li dan ikun joħloq dewmien konsiderevoli fil-proċedura kollha. Għandu jkun mifhum li, f'każ li l-kumitat jagħti opinjoni negattiva, il-Kummissjoni trid tħassar minnufih id-deroga f'konformità mal-Artikolu 8(3) tar-Regolament dwar il-Komitoloġija. Fir-rigward tal-kontenut tad-derogi li jistgħu jiġu awtorizzati skont il-MRR, qed jiġi propost li tiġi definita u maqbula lista ta' miżuri għal kontra l-frodi, minħabba li, ladarba tkun ġiet ippreżentata talba għal MRR, ftit li xejn ikun hemm ċans jew ma jkunx hemm ċans għal dibattitu fundamentali bejn l-Istati Membri dwar it-tip ta' miżuri għal kontra l-frodi. Dan se jippermetti wkoll lill-Kummissjoni taħdem, fil-biċċa l-kbira, fuq il-bażi ta' testi stabbiliti minn qabel, u b'hekk jitnaqqsu l-perjodi ta' żmien stipulati għat-trattament tal-każijiet u għat-traduzzjonijiet. L-unika miżura għal kontra l-frodi li bħalissa qed tiġi speċifikata f'din il-proposta hija l-hekk imsejħa mekkaniżmu tar-reverse charge, li jobbliga lir-riċevitur taxxabbli jsir dak responsabbli għall-ħlas tal-VAT minflok il-fornitur tal-prodotti jew tas-servizzi, kif normalment jiġri. Sakemm ir-riċevitur igawdi mid-dritt sħiħ tat-tnaqqis, hu se jikkunsidra u se jnaqqas il-VAT fl-istess dikjarazzjoni tal-VAT u r-riżultat huwa li mhu qed isir l-ebda ħlas jew rimborż effettiv; u b'hekk jitnaqqsu l-possibbiltajiet ta' frodi. Din il-miżura, minkejja l-effetti kollaterali negattivi fit-terminu medju li jista' jkollha, irriżultat li hija għodda effettiva fit-twaqqif tal-frodi (u b'mod partikolari tal-frodi tat-tip karużell) meta tiġi mmirata lejn ċerti setturi speċifiċi. Il-miżuri l-oħra jkollhom jiġu determinati mill-Kunsill, li jaġixxi unanimament fuq proposta min-naħa tal-Kummissjoni, sabiex dawn il-miżuri jiġu stabbiliti qabel ma jitqiesu bħala parti minn kwalunkwe talba għal MRR. F'termini proċedurali, l-Istati Membri għandhom jibagħtu applikazzjoni lill-Kummissjoni fejn jiddeskrivu inġenerali l-intenzjoni tagħhom li jintroduċu miżura ta' deroga fuq il-bażi tas-sistema tal-MRR. Iċ-ċirkostanzi eċċezzjonali tas-sitwazzjoni ta' frodi għandhom jiġu spjegati fid-dettall sabiex jiġġustifikaw l-applikazzjoni tal-MRR; fejn meħtieġ, il-Kummissjoni titlob li tingħata informazzjoni addizzjonali. Hekk kif l-informazzjoni kollha neċessarja tkun disponibbli, il-Kummissjoni jew tawtorizza l-miżura jew inkella tinforma lill-Istat Membru kkonċernat biċ-ċaħda tagħha fi żmien xahar. Sabiex jiġi ssimplifikat kemm jista' jkun il-proċess, it-talba ta' Stat Membru se tkun ibbażata fuq formola standardizzata adottata mill-Kummissjoni, li jkun fiha lista ta' mistoqsijiet stabbiliti minn qabel u li tkun tippermetti li l-eżaminazzjoni u l-valutazzjoni tas-sitwazzjoni ta' frodi li minħabba fiha tkun tressqet it-talba għad-deroga jsiru b'aktar ħeffa u jkunu aktar komprensivi. Fir-rigward tal-organizzazzjoni interna tagħha, il-Kummissjoni se tiżgura li jkun hemm proċedura aċċellerata għat-teħid tad-deċiżjonijiet. Id-deroga tkun mogħtija mill-Kummissjoni stess mingħajr ma jkun hemm bżonn li wieħed jistenna d-deċiżjoni tal-Kunsill u saħansitra qabel ma tingħata l-opinjoni tal-kumitat kompetenti. Barra minn hekk, minħabba li hija tkun tikkonċerna Stat Membru wieħed biss, l-adozzjoni tad-Deċiżjoni tkun tista' sseħħ fuq il-bażi ta' verżjoni ta' lingwa waħda biss. Permezz tal-ikkumbinar ta' dawn il-fatturi kollha għandu jkun possibbli li, wara li l-Kummissjoni tkun kisbet l-informazzjoni kollha neċessarja, tintlaħaq l-iskadenza ta' xahar. 2. IR-RIŻULTATI TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET TAL-IMPATT Il-konsultazzjoni pubblika dwar il-possibbiltà li jintuża l-MRR diġà kienet saret fil-kuntest tal-Komunikazzjoni dwar il-futur tal-VAT imsemmija hawn fuq. Qabel dik il-konsultazzjoni pubblika, saru xi diskussjonijiet mal-Istati Membri (permezz tal-Grupp għall-Istrateġija Kontra l-Frodi tat-Taxxa), li jindika li kien hemm interess ġenwin biex jiġi stabbilit mekkaniżmu bħal dan. Il-proposta attwali hija prinċipalment ta' natura proċedurali. L-iskop tagħha huwa li tħaffef, f'każijiet urġenti, il-possibbiltà, li diġà teżisti għall-Istati Membri, li jiksbu awtorizzazzjoni biex jidderogaw mid-dispożizzjonijiet tad-Direttiva dwar il-VAT. Għaldaqstant, kien irrelevanti li ssir valutazzjoni tal-impatt f'dan il-kuntest. Il-miżuri nazzjonali sussegwenti awtorizzati fil-qafas tal-MRR (bħal dawk awtorizzati llum skont l-Artikolu 395) biss jista' jkollhom ċertu impatt, li fi kwalunkwe każ, m'għandux ikun sinifikanti minħabba li l-kamp ta' applikazzjoni u t-tul ta' żmien huma limitati. Barra minn hekk, billi mhuwiex magħruf għal liema każijiet konkreti u speċifiċi Stat Membru jista' jitlob għall-proċedura ta' MRR proposta, mhux possibbli li jiġi stmat kwalunkwe impatt kwantitattiv li l-MRR seta' qabbel mal-proċedura ta' deroga attwali, minħabba li dan ovvjament ikun jiddependi dejjem fuq il-każ speċifiku. 3. L-ELEMENTI LEGALI TAL-PROPOSTA Bil-ħsieb li tassisti aħjar lill-Istati Membri fil-ġlieda tagħhom kontra l-forom aggressivi ta' frodi tal-VAT, il-miżura proposta tikkumplimenta l-proċedura għall-adozzjoni ta' ċerti miżuri derogatorji biex tiżgura rispons aktar mgħaġġel u b'konsegwenza ta' dan, rispons iktar xieraq u effettiv għal dawn il-fenomeni. Għalhekk din il-proposta temenda d-Direttiva dwar il-VAT. L-azzjoni tal-UE hija ġġustifikata għal raġunijiet ta' sussidjarjetà, f'konformità mal-bażi legali li tippermetti lill-Unjoni taħdem fil-qasam tat-tassazzjoni indiretta, prevista fl-Artikolu 113 tat-Trattat dwar il-Funzjonament tal-Unjoni Ewropea. Is-setgħat ta' implimentazzjoni tal-Kummissjoni jiġu użati fuq il-bażi tal-Artikolu 291 tat-TFUE u f'konformità mar-Regolament dwar il-Komitoloġija, li jistipula li, għall-kwistjonijiet ta' tassazzjoni, għandha tintuża l-proċedura ta' eżaminazzjoni. Ir-riskju tat-telf finanzjarju irrimedjabbli jiġġustifika l-użu ta' atti immedjatament applikabbli. B'konsegwenza ta' dan, se tiġi mħaffa l-proċedura għall-adozzjoni ta' din it-tip ta' miżura ta' deroga. Ħafna drabi, il-fenomeni ta' frodi massivi u li jseħħu għall-għarrieda msemmija hawn fuq, ikollhom dimensjoni internazzjonali (eż. l-hekk imsejħa frodi tat-tip karużell u dak tal-“kummerċjant nieqes”). Meta jiġu kkonfrontati minn forom ġodda ta' kummerċ (eż. servizzi kummerċjabbli internazzjonalment), l-Istati Membri waħedhom mhumiex f'pożizzjoni li jiġġieldu kontra dawn iċ-ċirkwiti ta' frodi (mhux tanġibbli) li jkunu jinvolvu diversi pajjiżi fl-istess waqt. Għalhekk, l-objettiv tal-ġlieda kontra l-frodi jista' jinkiseb aħjar fil-livell tal-UE permezz ta’ Direttiva, billi din toffri l-possibbiltà lill-Istati Membri li, f'każijiet eċċezzjonali, jingħataw bażi legali għal miżura derogatorja ħafna aktar malajr minn kemm huwa possibbli attwalment. B’hekk dan ma jmurx lil hinn minn dak li huwa neċessarju biex jinkiseb l-objettiv. L-istrument propost huwa Direttiva billi l-leġiżlazzjoni li qed tiġi emendata hija Direttiva u għalhekk l-ebda att leġiżlattiv ieħor ma jkun xieraq. 4. IMPLIKAZZJONI BAĠITARJA Il-proposta ma għandha l-ebda impatt negattiv fuq il-baġit tal-UE. 2012/0205 (CNS) Proposta għal DIRETTIVA TAL-KUNSILL li temenda d-Direttiva 2006/112/KE dwar is-sistema komuni ta' taxxa fuq il-valur miżjud fir-rigward ta' mekkaniżmu ta' reazzjoni rapida kontra l-frodi tal-VAT IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 113 tiegħu, Wara li kkunsidra l-proposta mill-Kummissjoni Ewropea, Wara t-trażmissjoni tal-abbozz tal-att leġiżlattiv lill-Parlamenti nazzjonali, Wara li kkunsidra l-opinjoni tal-Parlament Ewropew[6], Wara li kkunsidra l-opinjoni tal-Kumitat Ekonomiku u Soċjali Ewropew[7], Filwaqt li jaġixxi f'konformità ma' proċedura leġiżlattiva speċjali, Billi: (1) Il-frodi tat-taxxa fil-qasam tat-taxxa fuq il-valur miżjud (VAT) twassal għal telf baġitarju konsiderevoli u tolqot il-kundizzjonijiet tal-kompetizzjoni u għaldaqstant taffettwa l-operat tas-suq intern. Dan l-aħħar, speċjalment permezz tal-użu ta' mezzi elettroniċi li jiffaċilitaw kummerċ illeġittimu rapidu fuq skala kbira, żviluppaw forom speċifiċi ta' frodi tat-taxxa massivi u li jseħħu għall-għarrieda. (2) Id-Direttiva tal-Kunsill 2006/112/KE tat-28 ta' Novembru 2006 dwar is-sistema komuni ta' taxxa fuq il-valur miżjud[8], tippermetti lill-Istati Membri li japplikaw għal deroga minn dik id-Direttiva sabiex jipprevjenu ċerti forom ta' evażjoni jew ta' evitar tat-taxxa. L-awtorizzazzjoni ta' tali deroga tirrikjedi proposta min-naħa tal-Kummissjoni u l-adozzjoni tagħha mill-Kunsill. Esperjenza reċenti wriet li l-proċess għall-għoti ta' derogi mhux dejjem ikun flessibbli biżżejjed biex jiżgura reazzjoni xierqa u f'waqtha għal talbiet li jagħmlu l-Istati Membri. (3) Sabiex jiġi żgurat l-użu tal-prinċipju tat-tassazzjoni ġusta u l-implimentazzjoni tad-Direttiva 2006/112/KE f'każijiet fejn il-proċedura ta' deroga attwali mhijiex xierqa, huwa meħtieġ li tiġi stabbilita proċedura ġdida għall-għoti ta' derogi, imsejħa "Mekkaniżmu ta' Reazzjoni Rapida". (4) Sabiex ikun permess li sseħħ adozzjoni tad-derogi neċessarji iktar malajr u biex jiġu żgurati kundizzjonijiet uniformi għall-implimentazzjoni tad-Direttiva 2006/112/KE, is-setgħat ta' implimentazzjoni għandhom jiġu kkonferiti lill-Kummissjoni fir-rigward tal-awtorizzazzjoni mogħtija lill-Istati Membri li jagħmlu t-talba, biex jintroduċu miżuri ta' deroga fil-qafas speċifiku tal-Mekkaniżmu ta' Reazzjoni Rapida. Dawk is-setgħat għandhom ikunu eżerċitati f'konformità mar-Regolament (UE) Nru 182/2011 tal-Parlament Ewropew u tal-Kunsill tas-16 ta' Frar 2011 li jistabbilixxi r-regoli u l-prinċipji ġenerali dwar il-modalitajiet ta’ kontroll mill-Istati Membri tal-eżerċizzju mill-Kummissjoni tas-setgħat ta’ implimentazzjoni[9]. (5) Il-Kummissjoni għandha tadotta atti ta’ implimentazzjoni applikabbli immedjatament fejn, f’każijiet debitament iġġustifikati relatati mal-awtorizzazzjoni mogħtija lill-Istat Membru li jkun għamel it-talba biex jintroduċi l-miżuri derogatorji, dan ikun meħtieġ għal raġunijiet imperattivi ta’ urġenza. L-atti ta’ implimentazzjoni applikabbli immedjatament huma neċessarji f'każijiet ta' forom ta' frodi massivi u li jseħħu għall-għarrieda li jistgħu jwasslu għal telf konsiderevoli u irrimedjabbli. (6) Huwa neċessarju li jiġi estiż il-perjodu massimu għall-validità tal-atti ta’ implimentazzjoni applikabbli immedjatament sabiex sadanittant l-Istati Membri kkonċernati jkunu jistgħu jistabbilixxu miżuri aktar permanenti. Dan ikun jipprovdi wkoll, jekk ikun meħtieġ, żmien biżżejjed għall-applikazzjoni tal-proċedura ta' deroga stabbilita fl-Artikolu 395 tad-Direttiva 2006/112/KE. (7) In-nomina tar-riċevitur bħala persuna responsabbli għall-ħlas tal-VAT (reverse charge) hija miżura effettiva biex jitwaqqfu mal-ewwel l-aktar tipi ta' evażjoni tat-taxxa magħrufa f'ċerti setturi. Madankollu, billi hemm mnejn li s-sitwazzjoni tevolvi maż-żmien, jista' jkun neċessarju wkoll li jiġi permess li jittieħdu miżuri oħrajn. Għal din ir-raġuni, il-Kunsill għandu, fejn xieraq u fuq talba tal-Kummissjoni, jqis kwalunkwe miżura oħra bħala li taqa' fil-kamp ta' applikazzjoni tal-Mekkaniżmu ta' Reazzjoni Rapida. It-tip ta' miżuri li jistgħu jiġu awtorizzati għandhom jiġu stabbiliti bil-għan li jiġi mminimizzat l-ammont ta' żmien meħtieġ għall-awtorizzazzjoni tad-derogi mill-Kummissjoni. (8) Huwa neċessarju wkoll li tiġi stabbilita formola standardizzata tat-talbiet mill-Istati Membri biex jiġu ffaċilitati l-komprensjoni tagħhom u t-trattament sussegwenti tagħhom. Sabiex ikunu żgurati kondizzjonijiet uniformi għall-implimentazzjoni tad-Direttiva 2006/112/KE, is-setgħat ta’ implimentazzjoni fir-rigward tal-formola standardizzata għandhom jiġu kkonferiti lill-Kummissjoni. (9) Sabiex tiġi aċċellerata l-adozzjoni tal-atti ta' implimentazzjoni relatati mal-awtorizzazzjoni mogħtija lill-Istat Membru li jagħmel it-talba biex jintroduċi miżuri ta' deroga fil-qafas speċifiku tal-Mekkaniżmu ta' Reazzjoni Rapida, il-president tal-Kumitat għandu japplika l-proċedura bil-miktub skont it-tifsira tal-Artikolu 3(5) tar-Regolament (UE) Nru 182/2011. Huwa neċessarju wkoll li tiġi eskluża l-possibbiltà li membru tal-kumitat jitlob li tintemm il-proċedura bil-miktub mingħajr ma jkun inkiseb l-ebda riżultat. (10) Billi l-objettiv tal-azzjoni li għandha tittieħed, jiġifieri li jiġu indirizzati fenomeni ta' frodi massivi u li jseħħu għall-għarrieda fil-qasam tal-VAT li ħafna drabi jkollhom dimensjoni internazzjonali, ma jistax jintlaħaq b'mod suffiċjenti mill-Istati Membri minħabba li huma mhumiex f'pożizzjoni biex jiġġieldu individwalment kontra ċ-ċirkwiti tal-frodi relatati ma' forom ġodda ta' kummerċ li jinvolvu diversi pajjiżi fl-istess waqt, u għaldaqstant jista' jintlaħaq fil-livell tal-Unjoni li tiżgura rispons aktar mgħaġġel u b'konsegwenza ta' dan, rispons iktar xieraq u effettiv għal dawn il-fenomeni, l-Unjoni tista' tadotta miżuri, f'konformità mal-prinċipju tas-sussidjarjetà, hekk kif stabbilit fl-Artikolu 5 tat-Trattat dwar l-Unjoni Ewropea. Skont il-prinċipju tal-proporzjonalità, hekk kif stabbilit f'dak l-Artikolu, din id-Direttiva ma tmurx lil hinn minn dak li hu neċessarju sabiex jinkisbu dawk l-objettivi. (11) Għalhekk, id-Direttiva 2006/112/KE għandha tiġi emendata kif xieraq, ADOTTA DIN ID-DIRETTIVA: Artikolu 1 Fil-Kapitolu 2 tat-Titolu XIII tad-Direttiva 2006/112/KE, tiddaħħal it-Taqsima 1a segwenti: "Taqsima 1a Mekkaniżmu ta' Reazzjoni Rapida għal kontra l-frodi tal-VAT Artikolu 395a 1. Il-Kummissjoni tista' tadotta atti ta' implimentazzjoni li jawtorizzaw lil kwalunkwe Stat Membru biex jintroduċi l-miżuri speċjali segwenti b'deroga minn din id-Direttiva, bil-għan li jiġu miġġielda l-forom massivi u għall-għarrieda ta' frodi tat-taxxa fil-qasam tal-VAT li jistgħu jwasslu għal telf konsiderevoli u rrimedjabbli: (a) in-nomina tar-riċevitur bħala persuna responsabbli mill-ħlas tal-VAT fuq fornituri speċifiċi ta' prodotti u servizzi b'deroga mill-Artikolu 193, wara li ssir it-talba msemmija fil-paragrafu 2 ta' dan l-Artikolu għal tali miżura; (b) kwalunkwe miżura oħra stabbilita mill-Kunsill li jaġixxi unanimament fuq proposta mill-Kummissjoni. Għall-finijiet tal-punt (a), il-miżura speċjali tkun soġġetta għal miżuri xierqa ta' kontroll mill-Istati Membri, fir-rigward ta' persuni taxxabbli li jipprovdu l-prodotti jew is-servizzi li għalihom tkun tapplika dik il-miżura. L-atti ta' implimentazzjoni msemmija fl-ewwel subparagrafu ta' dan il-paragrafu jiġu adottati f'konformità mal-proċedura ta' eżaminazzjoni msemmija fl-Artikolu 395b(2). Għal raġunijiet imperattivi ta' urġenza debitament iġġustifikati b'rabta mal-awtorizzazzjoni mogħtija lill-Istat Membru li jagħmel it-talba biex jintroduċi l-miżuri derogatorji msemmija fl-ewwel subparagrafu ta' dan il-paragrafu, il-Kummissjoni tadotta immedjatament l-atti ta' implimentazzjoni f'konformità mal-proċedura msemmija fl-Artikolu 395b(3). Dawk l-atti jibqgħu fis-seħħ għal perjodu ta' mhux aktar minn sena. 2. Stat Membru li jkun jixtieq jintroduċi miżura kif previst fil-paragrafu 1, għandu jibgħat l-applikazzjoni tiegħu lill-Kummissjoni. L-Istat Membru jipprovdilha l-informazzjoni li tindika s-settur ikkonċernat, it-tip u l-fatturi tal-frodi, in-natura massiva tiegħu u l-fatt li jkun seħħ għall-għarrieda u l-konsegwenzi tiegħu f'dak li jirrigwarda t-telf finanzjarju konsiderevoli u rrimedjabbli. Jekk il-Kummisjoni tqis li m'għandhiex l-informazzjoni kollha meħtieġa, hi tikkuntattja lill-Istat Membru kkonċernat fi żmien xahar minn meta tirċievi l-applikazzjoni u tispeċifika x'informazzjoni addizzjonali jkollha bżonn. Ladarba l-Kummisjoni jkollha l-informazzjoni kollha li hi tqis bħala meħtieġa għall-valutazzjoni tat-talba, fi żmien xahar, hija tawtorizza l-miżura speċjali jew, f'każ li l-Kummissjoni toġġezzjona għall-miżura mitluba, tinforma lill-Istat Membru kkonċernat dwar dan. 3. Il-Kummissjoni tadotta att implimentattiv li jistabbilixxi formola standardizzata għall-preżentazzjoni ta' informazzjoni msemmija fl-ewwel subparagrafu tal-paragrafu 2. Dak l-att implimentattiv jiġi adottat f'konformità mal-proċedura ta’ eżaminazzjoni msemmija fl-Artikolu 395b(2). Artikolu 395b 1. Il-Kummissjoni tkun megħjuna mill-kumitat stabbilit mill-Artikolu 58 tar-Regolament tal-Kunsill (UE) Nru 904/2010(*). Dak il-kumitat ikun kumitat skont it-tifsira tar-Regolament (UE) Nru 182/2011 tal-Parlament Ewropew u tal-Kunsill(**). 2. Meta ssir referenza għal dan il-paragrafu, ikun japplika l-Artikolu 5 tar-Regolament (UE) Nru 182/2011. 3. Meta ssir referenza għal dan il-paragrafu, ikunu japplikaw l-Artikolu 8 tar-Regolament (UE) Nru 182/2011, flimkien mal-Artikolu 5 tiegħu. Meta l-opinjoni tal-kumitat tkun tinkiseb permezz ta' proċedura bil-miktub, dik il-proċedura tista' tinġieb fi tmiemha mingħajr ebda riżultat biss meta, fil-limitu taż-żmien stipulat għall-għoti tal-opinjoni, il-president tal-kumitat jiddeċiedi li għandu jsir hekk. __________________________ (*) ĠU L 268, 12.10.2010, p. 1. (**) ĠU L 55, 28.2.2011, p. 13." Artikolu 2 1. L-Istati Membri jdaħħlu fis-seħħ il-liġijiet, ir-regolamenti u d-dispożizzjonijiet amministrattivi neċessarji biex jikkonformaw ma’ din id-Direttiva sa mhux aktar tard mill-1 ta' Jannar 2013. Huma jikkomunikaw minnufih lill-Kummissjoni t-test ta' dawk id-dispożizzjonijiet. Meta l-Istati Membri jadottaw dawk id-dispożizzjonijiet, dawn ikunu jinkludu referenza għal din id-Direttiva jew ikunu akkumpanjati minn tali referenza fil-mument tal-pubblikazzjoni uffiċjali tagħhom. Il-mod kif għandha ssir tali referenza jiġi deċiż mill-Istati Membri. 2. L-Istati Membri jikkomunikaw lill-Kummissjoni t-test tad-dispożizzjonijiet ewlenin tal-liġi nazzjonali li huma jadottaw fil-qasam kopert minn din id-Direttiva. Artikolu 3 Din id-Direttiva tidħol fis-seħħ fl-għoxrin jum wara l-pubblikazzjoni tagħha f'Il-Ġurnal Uffiċjali tal-Unjoni Ewropea. Artikolu 4 Din id-Direttiva hi indirizzata lill-Istati Membri. Magħmul fi Brussell, Għall-Kunsill Il-President [1] COM(2011) 815, 23.11.2011. [2] ĠU L 347, 11.12.2006, p. 1. [3] L-istqarrija għall-istampa tal-Europol tad-9 ta' Diċembru 2009, "Carbon Credit fraud causes more than EUR 5 billion damage for European Taxpayer" ('Il-frodi tal-kreditu ta' karbonju jikkawża dannu ta' aktar minn EUR 5 biljun għall-kontribwent Ewropew'). [4] COM(2011) 851 finali [5] ĠU L 55, 28.2.2011, p. 13. [6] ĠU C , , p. . [7] ĠU C , , p. . [8] ĠU L 347, 11.12.2006, p. 1. [9] ĠU L 55, 28.2.2011, p. 13.